b'\n_START_ARTICLE_\nVordingborg slottsruin\n_START_PARAGRAPH_\nVordingborg slottsruin er restene av den middelalderske kongeborgen Vordingborg slott. Ruinen ligger i Vordingborg p\xc3\xa5 Syd\xe2\x80\x93Sj\xc3\xa6lland i Danmark. Selve G\xc3\xa5set\xc3\xa5rnet ble fredet i 1950._NEWLINE_Vordingborg slott ble grunnlagt av kong Valdemar den store rundt \xc3\xa5r 1160. Men allerede f\xc3\xb8r dette har det p\xc3\xa5 stedet ligget en stormannsg\xc3\xa5rd. Nyere arkeologiske utgravinger har funnet en del av en kirkeg\xc3\xa5rd fra begynnelsen av 1100\xe2\x80\x93tallet. Dengang var det vanlig at kirkene ble bygget i forbindelse med stormannsg\xc3\xa5rdene og det var sannsynligvis ogs\xc3\xa5 tilfellet i Vordingborg. _NEWLINE_Man har begrenset kunnskap om kong Valdemars borganlegg. Arkeologiske unders\xc3\xb8kelser har vist at det var en ringvoll med en omkransende vollgrav. Selve borgplassen har v\xc3\xa6rt 30 x 40 meter. Det er ikke funnet spor etter faste bygninger fra den eldste borgen. _NEWLINE_Vordingborg ble sentrum for den ekspansive utenrikspolitikken som kong Valdemar og erkebiskop Absalon f\xc3\xb8rte p\xc3\xa5 den sydlige delen av \xc3\x98stersj\xc3\xb8kysten. Kongen oppholdt seg gjerne p\xc3\xa5 Vordingborg slott n\xc3\xa5r fl\xc3\xa5ten samlet seg i Gr\xc3\xb8nsund, i Fanefjord eller i viken nedenfor Vordingborg f\xc3\xb8r et tokt. Kulminasjonen ble Arkonas fall og erobringen av R\xc3\xbcgen i 1169. Og det var p\xc3\xa5 Vordingborg slott at kongen d\xc3\xb8de i 1182.\n_START_SECTION_\nBorgen fornyes\n_START_PARAGRAPH_\nValdemar den stores Vordingborg ble endret allerede i neste generasjon. Om arbeidet ble startet under Knut VI av Danmark eller Valdemar Seier vet man ikke, men begge konger benyttet ofte Vordingborg til residens og base for h\xc3\xa6r og fl\xc3\xa5te. Byggearbeidene menes \xc3\xa5 ha blitt foretatt fra ca. \xc3\xa5r 1200. _NEWLINE_Rett nord for borgen ble det bygget en kirke i teglsten, Skt. Andreaskirken. Den gamle randvollen ble sl\xc3\xb8yfet til fordel for en ringmur oppf\xc3\xb8rt av munkesten. Jorden fra randvollen ble benyttet til \xc3\xa5 heve niv\xc3\xa5et p\xc3\xa5 borgplassen innenfor muren. _NEWLINE_Langs den sydlige ringmuren ble det p\xc3\xa5 omtrent samme tid oppf\xc3\xb8rt et 30 meter langt stenhus. Det er mulig at dette var kongens bolig. _NEWLINE_I \xc3\xa5rhundret etter kong Valdemar Seier ble borgen utvidet flere ganger.\n_START_SECTION_\nValdemar Atterdags Vordingborg\n_START_PARAGRAPH_\nKong Valdemar Atterdag var fra sin overtakelse av tronen langt fra herre over hele Danmark. Store dele av riket var pantsatt til grever i Holsten. Kongen brukte de f\xc3\xb8rste \xc3\xa5rene av sin regjeringstid til \xc3\xa5 betale de forskjellige panthavere. Vordingborg ble innl\xc3\xb8st i 1346 for de pengene som Valdemar mottok for at korsridderne Den tyske orden overtok Estland.'